Document ID: 31997D0178

Komisjoni otsus,
10. veebruar 1997,
millega määratletakse menetlused üleminekuks Euroopa rahvamajanduse arvepidamise süsteemilt (ESA teine väljaanne) Euroopa rahvamajanduse ja regionaalse arvepidamise süsteemile (ESA 95)
(EMPs kohaldatav tekst)
(97/178/EÜ, Euratom)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Aatomienergiaühenduse asutamislepingut,
võttes arvesse ühenduses kasutatavat Euroopa rahvamajanduse ja regionaalse arvepidamise süsteemi käsitleva nõukogu 25. juuni 1996. aasta määruse (EÜ) nr 2223/96 [1] artikli 8 lõiget 3 ja rahvamajanduse kogutoodangu turuhindades arvutamise ühtlustamist käsitleva nõukogu direktiivi 89/130/EMÜ, Euratom [2] artiklit 6
ning arvestades, et:
komisjon näeb ette liikmesriikide RKT hinnanguid käsitlevate piirangute kaotamise 31. detsembriks 1998;
ESA 95 ja ESA teise väljaande kasutamisel saadavad tulemused on erinevad;
ESA 95 käsitleva määruse (EÜ) nr 2223/96 artikli 8 lõigete 1 ja 2 kohaldamiseks on vaja hiljemalt 1996. aasta detsembriks kindlaks teha erinevused ESA 95 ja ESA teise väljaande määratluste vahel ja hinnata nende mõju, et saada ESA teise väljaande kohaseid SKT ja RKT andmeid ESA 95 kohastest SKT ja RKT andmetest;
kui pärast käesoleva otsuse vastuvõtmist leitakse ESA teise väljaande ja ESA 95 vahel täiendavaid erinevusi, mis mõjutavad SKTd või RKTd, võtab komisjon määruse (EÜ) nr 2223/96 artikli 8 kohaselt meetmeid käesoleva otsuse lisa muutmiseks;
ühenduste omavahendite süsteemi käsitlevat otsust 88/376/EMÜ, Euratom rakendava nõukogu 29. mai 1989. aasta määruse (EMÜ, Euratom) nr 1552/89 [3] artiklis 19 sätestatakse, et koos asjaomase liikmesriigiga vaatab komisjon igal aastal üle omavahenditega seoses esitatud koondnäitajad ja seda eelkõige nendel juhtudel, millele on tähelepanu juhtinud RKT komitee;
käesolevas otsuses sätestatud meetmete kohaldamisel võetakse arvesse tasuvuse põhimõtet, tagades samas SKT ja RKT hinnangute hea taseme;
käesolevas otsuses sätestatud meetmed on direktiivi 89/130/EMÜ, Euratom artikli 6 alusel asutatud komitee arvamusega kooskõlas,
ON VASTU VÕTNUD KÄESOLEVA OTSUSE:
Artikkel 1
ESA teise väljaande ja ESA 95 vahelised määratluste erinevused, mis RKT komitee on kindlaks teinud ja mida ta on tunnustanud ning mis mõjutavad SKTd või RKTd, on loetletud lisas. Liikmesriigid hindavad iga sellise määratluserinevuse suurust ja märgivad selle üles, kohaldades artiklis 2 sätestatud põhimõtet. Nad esitavad komisjonile vajaliku teabe ja selgituse iga erinevuse kohta kooskõlas direktiivi 89/130/EMÜ, Euratom artikliga 5.
Artikkel 2
ESA teise väljaande kohased ja direktiivi 89/130/EMÜ, Euratom kohaselt esitatavad RKT andmed ning Euroopa Ühenduse asutamislepingule lisatud ülemäärase eelarvepuudujäägi menetlust käsitleva protokolli kohaldamist käsitleva nõukogu 22. novembri 1993. aasta määruse (EÜ) 3605/93 [4] kohaselt edastatavad SKT andmed tuletatakse ESA 95-l põhinevatest andmetest, mis liikmesriigid on edastanud määruse (EÜ) nr 2223/96 artikli 7 lõike 1 kohaselt, kohandades viimasena nimetatud andmeid nii, et oleks arvesse võetud ESA teise väljaande ja ESA 95 vaheliste artiklis 1 osutatud määratluserinevuste mõju.
Selle põhimõtte saab kokku võtta järgmiste valemitega:
a) ESA teisel väljaandel põhinevad SKT andmed
= ESA 95-l põhinevad SKT andmed
- ESA 95 ja ESA teise väljaande vaheliste artiklis 1 osutatud määratluserinevuste suuruste summa;
b) ESA teisel väljaandel põhinevad RKT andmed
= ESA 95-l põhinevad RKT andmed
- ESA 95 ja ESA teise väljaande vaheliste artiklis 1 osutatud määratluserinevuste suuruste summa.
Artikkel 3
1. Käesoleva otsuse artiklite 1 ja 2 sätteid kohaldatakse:
a) RKT andmete suhtes, mis käsitlevad 1998. aastat ja järgnevaid aastaid ja mis esitatakse direktiivi 89/130/EMÜ, Euratom kohaselt, samas kui Euroopa ühenduste omavahendite süsteemi käsitlev nõukogu 31. oktoobri 1994. aasta otsus 94/728/EÜ, Euratom [5] jääb jõusse;
b) SKT andmete suhtes, mis käsitlevad 1998. aastat ja mis esitatakse määruse (EÜ) nr 3605/93 raames.
Neid sätteid võib kohaldada ka:
c) RKT ja SKT andmete suhtes, mis käsitlevad aastaid 1995-1997 ja mida liikmesriigid võivad esitada ESA 95 põhjal lõike 1 punktides a ja b osutatud direktiivi ja määruse raames.
2. Lõike 1 punktiga c hõlmatud andmete esitamisel teatavad liikmesriigid komisjoni taotlusel ESA teise väljaande ja ESA 95 vaheliste määratluserinevuste suuruse.
Artikkel 4
Kui otsus 94/728/EÜ, Euratom on jõus ka pärast 31. detsembrit 1999, vaatab komisjon käesoleva otsuse läbi ja võtab vajaduse korral sobivaid meetmeid.
Artikkel 5
Käesolev otsus on adresseeritud liikmesriikidele.
Brüssel, 10. veebruar 1997

Labels: 2
15
19